Ani Mifee Klalo Akɛ Mafã Kɛshi Shĩa? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Arabic (Lebanon) Armenia Azerbaijani Baoule Belize Kriol Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Estonia Faroese Fiji Finland Fon French Ga Georgia Germany Gun Haitian Creole Hausa Hebri Hela Hiligaynon Hindi Hindi (Roman) Hmong (White) Hungary Iban Iceland Iloko Indonesia Isoko Italia Japan Kannada Kazakh Kazakh (Arabic) Kinyarwanda Kirghiz Kirundi Korea Kurdish Kurmanji (Caucasus) Kurdish Kurmanji (Cyrillic) Lingala Lithuania Macedonia Malay Malayalam Malta Mambwe-Lungu Mongolia Myanmar Ndebele (Zimbabwe) Nepali Norway Nzema Pangasinan Persia Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Spania Swahili Sweden Tagalog Tatar Telugu Thailand Turkey Twi Ukrain Urhobo Uzbek Uzbek (Roman) Vietnam Yoruba Zulu\nSusumɔ akɛ mɔ ko afã kɛshi shĩa lɛ baanyɛ afee miishɛɛ kɛ tsuifãa fɛɛ. Te obaafee tɛŋŋ ole akɛ ofee klalo akɛ obaashi shĩa ni okome oyahi he ko lɛ?\nPɛimɔ oyiŋtoi lɛ amli\nSusumɔ nɔ ni baajɛ mli aba lɛ he\nYiŋtoi babaoo yɛ ni obaanyɛ odamɔ nɔ ofã kɛshi shĩa​—ekomɛi yɛ ni nilee bɛ mli. Akɛ nɔkwɛmɔnɔ lɛ, oblanyo ko ni atsɛɔ lɛ Mario lɛ wie akɛ, “Mikpɛ miyiŋ akɛ mafã kɛshi shĩa koni maye mihe kɛje sɔ̃i ni esa akɛ matsu he nii yɛ shĩa lɛ ahe.”\nEji anɔkwale akɛ, kɛ́ okome oyahi he kroko lɛ, obaaná heyeli fioo. Onya ni eye afii 18 lɛ wie akɛ: “Kɛ́ ofã kɛshi shĩa lɛ, bo diɛŋtsɛ obaahoo oniyenii, obaawo otsũ kɛ nibii krokomɛi ahe nyɔji​—ejaakɛ ofɔlɔi bɛ jɛmɛ ni amɛbaawa bo!”\nSane lɛ nɔŋŋ ji akɛ: Esa akɛ ole nɔ hewɔ ni otaoɔ ofã kɛshi shĩa lɛ koni ole kɛji ofee klalo.\nYesu wie akɛ: “Nyɛteŋ namɔ ni kɛ́ eetao ema mɔɔ lɛ, klɛŋklɛŋ lɛ, etaŋ shi ni ebu naa ekwɛ kɛji eyɛ nii ni fa bɔ ni sa ni ekɛbaagbe naa lo?” (Luka 14:28) Te obaafee tɛŋŋ ‘obu naa okwɛ’ akɛ ehe miihia ni oshi shĩa lɛ? Okɛ saji ni nyiɛ sɛɛ nɛɛ apɛi omli.\nANI OBAANYƐ OHIƐ SHIKA JOGBAŊŊ?\nBiblia lɛ kɛɛ akɛ: “Shika buɔ mɔ he.”​—Jajelɔ 7:​12.\nAni ewa kɛhã bo akɛ okɛ shika baato?\nAni ofiteɔ shika waa?\nAni ofɔɔ shika faa?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, kɛ́ ofã kɛshi shĩa lɛ, ebaafee naagba!\n“Minyɛmi nuu lɛ fã kɛshi shĩa be eye afii 19. Yɛ afi kome pɛ mli lɛ, shika fɛɛ ni ekɛto lɛ tã, bank lɛ he ekar lɛ yɛ edɛŋ ejaakɛ enyɛɛɛ ewo shika ni efa lɛ, ni nitsumɔhei ni faa shika lɛ hu kpa lɛ shika faa ejaakɛ amɛna akɛ eyeee anɔkwa, sɛɛ mli lɛ, ekpa fai koni ahã eba shĩa.”​—Danielle.\nNɔ ni obaanyɛ ofee bianɛ: Bi ofɔlɔi ni amɛtsɔɔ bo shika ni amɛfiteɔ yɛ nyɔŋ kome mli. Mɛɛ nyɔji amɛwoɔ, ni mɛɛ gbɛ nɔ amɛtoɔ shika ni amɛnáa lɛ he gbɛjianɔ koni amɛnyɛ amɛwo nyɔji nɛɛ? Te amɛfeɔ tɛŋŋ amɛkɛ shika toɔ lɛ?\nSane lɛ nɔŋŋ ji akɛ: Kɛ́ okase bɔ ni ahiɛɔ shika jogbaŋŋ bianɛ be ni okɛ ofɔlɔi yɔɔ lɛ, ebaaye ebua bo koni wɔ sɛɛ kɛ́ oshi shĩa lɛ, onyɛ okpee shika he naagbai lɛ anaa.\nBiblia lɛ kɛɛ: “Mɔ fɛɛ mɔ baatere lɛ diɛŋtsɛ ejatsu.”​—Galatiabii 6:5.\nAni oji mɔ ko ni tsiɔ be ewoɔ be mli?\nAni ofɔlɔi kaiɔ bo dani otsuɔ shĩa nitsumɔi?\nAni efɔɔ kaa akɛ oyeee be ni ofɔlɔi eto akɛ okɛba shĩa lɛ nɔ?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, kɛ́ ofã kɛshi shĩa ni okome oyahi shi lɛ ebaawa waa akɛ obaatsu osɔ̃i ahe nii.\n“Kɛ́ okome oyɔɔ lɛ, nibii komɛi yɛ ni onyaŋ amɛfeemɔ he, shi esa akɛ otao be ni ofee. Mɔ ko ekɛŋ bo akɛ ofee nakai nibii lɛ, no hewɔ lɛ, ebaabi ni oto gbɛjianɔ koni onyɛ ofee.”​—Jessica.\nNɔ ni obaanyɛ ofee bianɛ: Kɔ nyɔŋ kome ni otsu shĩa nitsumɔi babaoo ahe nii bɔ ni obaanyɛ. Akɛ nɔkwɛmɔnɔ lɛ, bo diɛŋtsɛ saamɔ shĩa lɛ, fɔ onibii ahe, yaaye jara, hoomɔ nii daa gbɛkɛ, ni osha nibii amli. Enɛ baahã ona shihilɛ ni okɛbaakpe kɛ́ ofã kɛshi shĩa.\nSane lɛ nɔŋŋ ji akɛ: Kɛ́ onyɛɔ otsuɔ osɔ̃i ahe nii lɛ, ebaaye ebua bo kɛ́ okome oyahi he ko.\nKɛ́ ofã kɛshi shĩa be ni osako ohe lɛ, obaafee tamɔ mɔ ko ni etu kɛjɛ ɛroplen mli ni ekaseko bɔ ni akɛ parachute tsuɔ nii ahãa\nANI OMLI FUƆ MRAMRA?\nBiblia lɛ kɛɛ: ‘Nyɛjiea nibii nɛɛ fɛɛ yɛ nyɛhe nyɛshwiea: mlifu, mlila, efɔŋfeemɔ, wiemɔ fɔŋ.’​—Kolosebii 3:8.\nAni ewa kɛhã bo akɛ obaatse ohiɛ ohã mɛi?\nAni otsui shaa bo?\nAni oyeɔ otsui naa sane?\nKɛ́ ohã sanebimɔi nɛɛ eko hetoo akɛ hɛɛ lɛ, no lɛ, wɔ sɛɛ lɛ, ebaawa kɛhã bo akɛ okɛ mɔ ko loo ogbalashihilɛ mli hefatalɔ baahi tsũ mli.\n“Mɛi krokomɛi ni mikɛhi tsũ mli lɛ hã mina migbɔjɔmɔi lɛ. Mikase akɛ, akɛni kɛ́ mikɛ nɔnyɛɛ kpe lɛ mimli fuɔ hewɔ lɛ, mikpaaa gbɛ akɛ mɛi baaná mihe miishɛɛ. Esa akɛ makwɛ gbɛ ni hi ni matsɔ nɔ makpee nɔnyɛɛ ni mikɛkpeɔ lɛ naa.”​—Helena.\nNɔ ni obaanyɛ ofee bianɛ: Okɛ ofɔlɔi kɛ onyɛmimɛi lɛ ahi shi jogbaŋŋ. Ejaakɛ, bɔ ni obaafee onii ohã bianɛ yɛ amɛtɔmɔi lɛ ahe lɛ baatsɔɔ bɔ ni obaafee onii ohã yɛ mɔ ni okɛbaahi shi wɔ sɛɛ lɛ tɔmɔi ahe.\nSane lɛ nɔŋŋ ji akɛ: Esaaa akɛ ofãa kɛshiɔ shĩa kɛsusumɔ akɛ ootao ojo osɔ̃i anaa foi​—esa akɛ osaa ohe jogbaŋŋ dani oshi. Okɛ mɛi ni eye omanye yɛ shihilɛ ni tamɔ nakai mli lɛ agba sane? Bi amɛ ni amɛtsɔɔ bo nɔ ni kulɛ amɛbaafee loo nibii ni kulɛ amɛbaasumɔ akɛ amɛle ni amrɔ nɛɛ amɛná amɛle. Enɛ feemɔ yeɔ ebuaa waa kɛ́ obaakpɛ yiŋ ko ni he hiaa waa!\n“Oblahii kɛ oblayei babaoo susuɔ akɛ eyɛ mlɛo akɛ mɔ aŋkro baawo ehe nyɔji fɛɛ. Ewa akɛ obaaná he ko ni sa ni obaahi! Mɛi babaoo susuuu enɛ he, no hewɔ lɛ amɛkɛ oyaiyeli shĩɔ shĩa. . . kɛkɛ lɛ, amɛku amɛsɛɛ kɛtee shĩa ekoŋŋ.”​—Dapo.\n“Kɛ́ oblanyo loo oblayoo ko to etsui shi ni ekɛ efɔlɔi hi shĩa lɛ, enáa hegbɛ ni ekaseɔ bɔ ni atsuɔ sɔ̃i komɛi ahe nii fiofio. Mɛi komɛi jeɔ shishi kɛ shĩa nitsumɔi pii atsumɔ, amɛwoɔ nyɔji komɛi, loo amɛhoɔ nii amɛhãa weku lɛ. Nibii bibii nɛɛ baaye abua bo koni kɛ́ ofã kɛshi shĩa lɛ, nibii aya lɛ jogbaŋŋ.”​—Ashley.\nKɛmaje Mɔ Ko Kɛmaje Mɔ Ko Ani Mifee Klalo Akɛ Mafã Kɛshi Shĩa?